孙庞斗智

《资治通鉴》 · 司马光

魏庞涓伐韩。韩请救于齐。齐威王召大臣而谋曰：蚤救孰与晚救？成侯曰：不如勿救。田忌曰：弗救则韩且折而入于魏，不如蚤救之。孙膑曰：夫韩、魏之兵未弊而救之，是吾代韩受魏之兵，顾反听命于韩也。且魏有破国之志，韩见亡，必东面而愬于齐矣。吾因深结韩之亲而晚承魏之弊，则可受重利而得尊名也。王曰：善。乃阴许韩使而遣之。